ОСНОВНИ СУД У ТЕСЛИЋУ
Број: 087-0-Су-23-000 316
Теслић, 11.07.2023. године
На основу члана 48. став 2. Закона о судовима Републике Српске („Службени гласник Републике Српске“ број: 37/12, 44/15, 100/17 и 66/18), члана 8. тачка и) Правилника о унутрашњем судском пословању („Службени гласник Републике Српске“ број: 9/14, 71/17, 67/18 и 6/19), а у складу са одредбама члана 3. став 1. и члана 13. став 3. Закона о јавним набавкама („Службени гласник БиХ“ број: 39/14 и 59/22), предсједница Основног суда у Теслићу дана 11.07.2023. године, доноси: 
ПРАВИЛНИК
о јавним набавкама роба, услуга и радова
Члан 1.

(Предмет уређивања)

Правилником о јавним набавкама  роба, услуга и радова (у даљем тексту: правилник) прописује се и уређује организација и ефикасно вршење јавних набавки, планирање набавки, провођење поступка јавних набавки, извршење уговора и оснивање и начин рада комисије за јавне набавке (у даљем тексту: комисија) с циљем да се обезбиједи благовремена набавка роба, услуга и радова уз најниже трошкове и у складу са објективним потребама Основног суда у Теслићу (у даљем тексту: суд), као и Законом о јавним набавкама (у даљем тексту: Закон) и његовим подзаконским актима.
Члан 2.

(План јавних набавки)

(1) План јавних набавки је годишњи план набавки суда који мора бити усаглашен са буџетом суда и који садржи све елементе прописане Законом и на основу Закона донесеним подзаконским актима. За описивање предмета јавне набавке користе се ознаке и шифре одређене Јединственим рјечником јавних набавки (ЈРЈН). У плану јавних набавки се одређује период трајања уговора о јавној набавци, који само из оправданих разлога може бити дужи од једне године.

(2) План набавки предсједник суда доноси у року од 30 дана од дана доношења буџета и одмах се објављује на порталу јавних набавки и на интернет страници суда у форми и на начин како је дефинисано у систему „е-Набавке“, а у случају неусвајања буџета суд објављује привремени План јавних набавки за период привременог финансирања.
(3) Суд објављује све измјене и допуне Плана јавних набавки на порталу јавних набавки и на интернетској страници суда.

Члан 3.

(Планирање набавки)

(1) Организационе јединице суда могу дати приједлог за израду нацрта Плана јавних набавки којим ће се исказати потребе за предметима набавке, а исказане планиране набавке морају да буду у оквиру планираног буџета за сваку појединачну набавку.

(2) Потребе се исказују на основу слиједећих критеријума:

1) предмет набавке мора бити у функцији обављања дјелатности и у складу са планираним циљевима који се дефинисани у релевантним документима (прописи, стратегије, програм рада и сл.);

2) техничке спецификације и количине одређеног предмета набавке морају одговарати стварним потребама;

3) процијењена вриједност набавке мора бити одговарајућа с обзиром на циљеве набавке, а имајући у виду техничке спецификације, неопходне количине и стање на тржишту (цијена и остали услови набавке);

4) да ли набавка има за посљедицу стварање додатних трошкова, колика је висна и каква је природа тих трошкова и да ли је као таква исплатива;
5) да ли постоје друга могућа рјешења за задовољавање  исте потребе и које су предности и недостаци тих рјешења у односу на постојеће;

6) стање на залихама, односно праћење и анализа показатеља у вези са потрошњом роба (дневно, мјесечно, квартално, годишње и сл.);

7) прикупљање и анализа постојећих информација и података о добављачима и закљученим уговорима;

8) праћење и поређење трошкова одржавања постојеће опреме у односу на трошкове нове опреме, исплативост инвестиције и исплативост ремонта постојеће опреме и сл;

9) трошкови животног циклуса предмета јавне набавке (трошак набавке, трошкови употребе и одржавања, као и трошкови одлагања након употребе);

10) ризици и трошкови у случају непровођења поступка набавке, као и трошкови алтернативних рјешења.

Члан 4.

(Процијењена вриједност набавке)

(1) Процијењена вриједност набавке одређује се у складу са техничким спецификацијама утврђеног предмета набавке и утврђеним количинама, а као резултат претходног искуства у набави конкретног предмета набавке и проведеног истраживања тржишта.

(2) Техничку спецификацију прибавља и предлаже радник суда којег предсједник за то овласти или стручно лице изван суда, на коју спецификацију предсједник суда даје сагласност, а која мора бити у складу са потребама суда, заснсована на недискриминаторном приступу, такмичењу и дефинисана на стварно конкурентској основи (без упуте на одређеног произвођача, марку или одређено поријекло и сл.).
(3) Процијењена вриједност набавке се одређује без урачунатог износа пореза на додатну вриједност (ПДВ).

(4) Приликом израчунавања процијењене вриједности уговора о радовима у обзир се узимају трошкови радова и укупна процијењена вриједност робе или услуга које се стављају на располагање извођачу радова.

Члан 5.

(Врсте поступака)

Планом набавки одређује се врста поступка за сваки предмет набавке у складу са укупно процијењеном вриједношћу набавке, при чему треба узети у обзир могућност обједињавања предмета набавке у циљу провођења једног поступка умјесто више појединачних поступака, избора најекономичнијег и најефикаснијег поступка јавне набавке.

Члан 6.

(Покретање поступка јавне набавке)

(1) Суд на основу Плана јавних набавки покреће одговарајући поступак јавне набавке доношењем одлуке о покретању поступка која садржи све потребне елементе прописане Законом и коју доноси предсједник суда.

(2) Уколико се појави потреба за набавком одређене робе, услуга или радова која није планирана планом набавки, предсједник суда доноси посебну одлуку о измјени плана јавних набавки и покретању поступка те набавке, која одлука садржи све податке које мора да садржи план јавних набавки.
(3) У поступку директног споразума не доноси се одлука о покретању поступка у писаној форми, осим у случају из става 2. овог члана.

Члан 7.

(Претходна провјера тржишта)

(1) Прије покретања поступка набавке провјерава се тржиште при чему се сачињава писана забиљешка о свим предузетим радњама и поступцима која се улаже у спис предмета.

(2) Испитивање и истраживање тржишта врши се на неки од слиједећих начина:
- испитивање претходних искустава,

- истраживање путем интернета (цјеновници понуђача, портал јавних набавки, портали надлежних институција за објаву информација о тржишним кретањима и сл.),

- испитивање искустава уговорних органа
- на други погодан начин.

Члан 8.

(Израда тендерске документације)

(1) Референт за послове судске администрације, односно лице којег предсједник суда овласти или комисија припрема тендерску документацију, на начин утврђен Законом и подзаконским актима који уређују област јавних набавки, тако да понуђачи на основу исте могу да припреме прихватљиву и одговарајућу понуду на бази отворене и активне конкуренције.
(2) Тендерска документација мора да садржи елементе прописане подзаконским актом којим су уређени обавезни елементи тендерске документације у поступцима јавних набавки.

(3) Тендерска документација мора бити потписана од стране предсједника суда.

(4) Комисија је дужна да, у складу са Законом и подзаконским актима, одлуком о покретању поступка, проведе све радње потребне за реализацију јавне набавке.

(5) Тендерска документација се објављује на порталу јавних набавки истовремено са обавјештењем о набавци, а сажетак тог обавјештења у Службеном гласнику БиХ.

Члан 9.

(Појашњење и измјена тендерске документације)

Појашњења и одговоре на захтјев за појашњење тендерске документације путем портала јавних набавки сачињава комисија или референт за послове судске администрације, односно радник којег предсједник суда за то овласти, у року одређеном у Закону, односно тендерској документацији, те сачињава евентуалне измјене и допуне тендерске документације.

Члан 10.

(Објављивање у поступку јавне набавке)

Објављивање свих врста обавјештења у поступцима јавних набавки, тендерске документације, извјештаја о проведеним поступцима набавке и других аката у поступку јавне набавке врши референт за послове судске администрације, односно радник којег предсједник суда овласти, регистрован у систему „е-набавке“.

Члан 11.

(Отварање понуда)

(1) Понуде заприма референт за пријем и отпрему поште, телефониста и портир о чему води записник у који обавезно уписује датум и вријеме (час и минут) пријема, који записник се након истека рока за пријем понуда доставља комисији. Све понуде чувају се неотворене до времена утврђеног за отварање понуда, које ће отворити комисија. Понуде достављене након истека рока одређеног за подношење понуда се не отварају нити се разматрају, већ се враћају понуђачу.

(2) Отварање понуда се проводи на мјесту и у вријеме који су наведени у обавјештењу о набавци и тендерској документацији.

(3) Отварање понуда се проводи непосредно након истека рока за доставу понуда, а најкасније у року од три сата од истека рока за доставу понуда.

(4) Комисија сваку запечаћену коверту са понудом означава редним бројем према хронолошком реду приспијећа понуда, а након тога се приступа отварању по редослиједу утврђеном на коверти.
(5) Приликом отварања понуда комисија не разматра нити врши увид у садржај докумената понуда, а уколико присутни понуђачи то затраже, могу им се саопштити само подаци о називу понуђача и његовом сједишту, те понуђене цијене понуђача чија је понуда отворена. Комисија ће без приступа понуђача накнадно анализирати све понуде по сваком заданом елементу, у складу са утврђеним критеријумима.

(6) Приликом отварања понуда комисија сачињава записник, који садржи податке предвиђене подзаконким актом. Записник о отварању понуда потписују чланови комисије и представници понуђача, који преузимају примјерак записника, а понуђачима који нису присуствовали отварању понуда доставља се записник у року од три дана од дана отварања понуда.

Члан 12.

(Преглед и оцјена понуда)

(1) Комисија је дужна да, након отварања понуда, на затвореној сједници приступи прегледу и оцјени понуда у складу са Законом и подзаконским актима, и о прегледу и оцјени понуда сачини записник.

(2) Записник из претходног става овога члана мора да садржи податке у складу са Законом и подзаконским актима.

Члан 13.

(Доношење одлуке о избору
или одлуке о поништењу поступка)

(1) Комисија, након окончаног поступка набавке, даје предсједнику суда приједлог одговарајуће одлуке заједно са разлозима давања приједлога.
(2) Предсједник суда доноси одлуку о избору најповољнијег понуђача или одлуку о поништењу поступка јавне набавке најкасније у року од седам дана од дана истека важења понуде.

(3) Одлука из става 2. овога члана доставља се свим понуђачима/кандидатима најкасније у року од седам дана од дана доношења, непосредно, путем поште или електронским средством и истовремено се објављује на интернет страници суда.

(4) Суд је уз одлуку из става 2. овога члана истовремено дужан доставити свим понуђачима/кандидатима и обавјештење о резултатима поступка и записник о оцјени понуда.

Члан 14.
(Закључивање уговора)

(1) По истеку рока за подношење жалби, након доношења одлуке о додјели уговора, односно одлуке о закључењу оквирног споразума, односно ако у року предвиђеном законом није поднесена жалба или је жалба одбачена или одбијена, референт за послове судске администрације сачињава приједлог уговора који мора одговарати моделу уговора из тендерске документације.
(2) Након извршене контроле ваљаности уговора од стране комисије за јавне набавке, уговор се упућује предсједнику суда  који га потписује у року не дужем од три дана.

(3) Након потписивања, уговор се доставља на потписивање другој уговорној страни у довољном броју примјерака али не прије истека рока од 15 дана од дана када су сви понуђачи обавијештени о избору најповољније понуде.

(4) Обавјештење о додјели уговора објављује се у року од тридесет дана од дана закључења уговора на порталу јавних набавки, као и све измјене тог уговора до којих дође у току његове реализације, а сажетак тог обавјештења суд одмах доставља ЈП НИО Службени гласник БиХ  на објаву. Објавом обавјештења о додјели уговора сматра се да је достављен извјештај о поступку јавне набавке.

Члан 15.

(Директни споразум)

(1) Поступак директног споразума се проводи за набавку робе, услуга или радова чија је процијењена вриједност једнака или мања од 6.000,00 КМ без урачунатог пореза на додатну вриједност, при чему ни укупна процијењена вриједност истоврсних набавки на годишњем нивоу није већа од 10.000,00 КМ.

(2) Предсједник суда издаје интерни налог/захтјев за покретање поступка директног споразума након чега референт за послове судске администрације, односно радник кога предсједник суда за то овласти, сачињава захтјев за доставу понуде/приједлог цијене по техничкој спецификацији. Захтјев се уз писмену изјаву из члана 52. Закона доставља једном или више привредних субјеката.

(3) Кад прими приједлог цијене или понуду суд може о томе да преговара са понуђачем или да приједлог цијене односно понуду прихвати. Одлуку о прихватању понуде доноси предсједник суда на основу приједлога комисије за прихватање одређене понуде и приложеног рачуна, односно фактуре или друге одговарајуће документације од старне тог понуђача.

(4) Уколико је процијењана вриједност набавке већа од 1.000,00 КМ без ПДВ-а са понуђачем се закључује уговор о јавној набавци.

(5) Суд је дужан објавити извјештај о проведеном поступку директног споразума на порталу јавних набавки у року од 30 дана од дана окончања поступка јавне набавке.

Члан 16.

(Конкурентски захтјев)
(1) Поступак конкурентског захтјева за достављење понуда проводи се у случају да је процјењена вриједност набавке роба или услуга мања од износа од 50.000,00 КМ, односно када је за набавку радова процијењана вриједност мања од износа од 80.000,00 КМ, при чему ни укупна процијењена вриједност истоврсних набавки на годишњем нивоу није једнака или већа од 50.000,00 КМ за робе или услуге, односно 80.000,00 КМ за радове.

(2) Предсједник суда доноси одлуку о покретању поступка набавке, након чега референт за послове судске администрације, односно радник којег предсједник суда за то овласти или комисија врши претходну провјеру тржишта и сачињава поједностављену тендерску документацију.
(3) Након што тендерска документација буде потписана од стране предсједника суда, референт за послове судске администрације, односно радник којег предсједник суда за то овласти, заједно са обавјештењем о јавној набавци објављује тендерску документацију на порталу јавних набавки.

(4) Сажетак обавјештења о набавци, додјели уговора, поништењу поступка јавне набавке и исправка тих обавјештења преузет са портала јавних набавки након објаве, потписан и са отиском печата уз наруџебеницу, суд одмах доставља ЈП НИО Службени гласник БиХ на објаву.

Члан 17.

(Праћење извршења уговора о јавним набавкама)

(1) Комисија врши квантитативни и квалитативни пријем роба, услуга или радова, односно остале потребне радње у вези са праћењем и извршењем уговора о јавној набавци.
(2) Комисију за квантитативни и квалитативни пријем роба од три члана рјешењем именује предсједник суда.

Члан 18.

(1) При вршењу квантитативног и квалитативног пријема робе, услуга или радова, комисија из члана 17. правилника провјерава:

- да ли количина испоручених роба, пружених услуга или изведених радова одговара уговореном; 

- да ли врста и квалитет испоручених роба, пружених услуга или изведених радова одговарају уговореном, односно са ли су у свему у складу са захтјеваним техничким спецификацијама и понудом.

(2) Након тога комисија сачињава записник о квантитативном и квалитативном пријему роба, услуга или радова, чиме се потврђује њихов пријем и пријем неопходне документације (уговор, отпремница, улазни рачун и сл.).

(3) Записник се потписује од стране комисије и овлашћеног представника друге уговорне стране и сачињава у два истовјетна примјерка, од чега по један примјерак задржава свака уговорна страна.

Члан 19.

(1) У случају када се утврди да количина или квалитет услуге не одговора уговореном, не сачињава се записник о квантитативном и квалитативном пријему, већ се сачињава и потписује рекламациони записник у коме се наводи у чему испорука није у складу с уговореним.

(2) Рекламациони записник доставља се другој уговорној страни и даље се поступа поводом рекламације у вези са извршењем уговора.

Члан 20.

(Комисија за јавне набавке)

(1) Предсједник суда рјешењем именује комисију и замјенске чланове која проводи поступке набавке одређене законом на период од једне године.
(2) Комисија се састоји од 6 (шест) чланова (три редовна члана од којих је један уједно и предсједник комисије и три замјенска члана) при чему се води рачуна о равноправној заступљености полова и именује се из реда запослених у суду који имају одговарајуће стручно образовање.

(3) Састанцима присуствују сви чланови комисије и сви чланови потписују записник комисије, који је важећи само ако га потпише проста већина, а ако неко од чланова одбије потписати записник о прегледу и оцјени понуда, о томе се сачињава службена забиљешка.

(4) Када предмет јавне набавке захтјева специфично техничко или специјализовано знање, у раду комисије могу учествовати стручњаци којима суд не располаже. Стручњаци ангажовани на овај начин немају право гласа у раду комисије.

(5) Вањски стручњак из претходног става овога члана који учествује у раду комисије даје своје писмене препоруке комисији. Уколико комисија не прихвати препоруке вањског стручњака, дужна је своју одлуку о томе псимено образложити.

(6) У комисију се не могу именовати лица која јесу или могу бити у сукобу интереса. Обавеза је члана комисије да током цијелог поступка набавке пријави постојање могућег сукоба интереса , ради искључења из даљег рада комисије и именовања замјенског члана.

(7) Прије почетка рада, сваки члан комисије и придружени члан потписују изјаву о непристрасности и повјерљивости, те непостојању сукоба интереса у складу са чланом 11. и 52. Закона, односно да је упознат са обавезом да је током цијелог поступка у раду, комисији дужан пријавити могући сукоб интереса и тражити искључење из рада комисије.
(8) Све организационе јединице суда дужне су да у оквиру своје надлежности пруже стручну помоћ комисији, односно да писменим путем одговоре на захтјев комисије у року који одреди комисија, у супротном непоступање по захтјеву комисије сматраће се непоштовањем радних обавеза од стране радника суда коме је захтјев упућен.

Члан 21.

(Искључење предсједника и члана)

(1) У случају да члан комисије не може да учествује у раду комисије из оправданих разлога дужан је да о томе обавијести предсједника комисије одмах по сазнању тих околности.

(2) У случају из става првог овога члана, предсједник комисије обавјештава замјенског члана да је дужан да учествује у раду комисије за набавке, у својству члана. Обавјештење се упућује писаним путем (укључујући е-маил) свим члановима комисије.

(3) У случају да предсједник комисије не може да учествује у раду комисије из оправданих разлога дужан је да о томе обавијести предсједника суда одмах по сазнању тих околности који ће именовати новог предсједника комисије.

Члан 22.

(Завршне одредбе)

(1) Образац изјаве о непристрасности, повјерљивости и сукобу интереса (Прилог 1), образац изјаве о миту и корупцији (Прилог 2) и образац обавјештења о непостојању сукоба интереса (Прилог 3) саставни су дио правилника.
(2) Ступањем на снагу овог правилника престаје да важи Правилник о поступку директног споразума Основног суда у Теслићу број: 087-0-Су-15-000 022 од 20.02.2015. године и Правилник о јавним набавкама овога суда број: 087-0-Су-20-000 511 од 31.12.2020. године.

Члан 23.

Овај правилник ступа на снагу осмог дана од дана доношења и објавиће се на огласној табли суда и на интернетској страници суда.

                                                                           ПРЕДСЈЕДНИЦА СУДА
                                                                               Љиљана Микановић
                                                                                                                  ПРИЛОГ 1

ПИСАНА ИЗЈАВА
у вези одредби члана 11. и 52. став 6. Закона о јавним набавкама („Службени гласник БиХ“ број: 38/14 и 59/22)

ЈА____________________________, доле потписани, потврђујем да ћу као представник Основног суда у Теслићу у поступку јавне набавке поступати повјерљиво, непристрасно и у складу с начелом избјегавања сукоба интереса, те стога изјављујем:

1. да ћу чувати повјерљивим све податке којима располажем, нећу их присвајати, неовлашћено користити нити прослиједити трећим лицима,
2. да ћу поступати искључиво на темељу правила струке и објективних показатеља, у складу с важећим прописима,

3. да ћу дјеловати потпуно независно, непристрасно и једнако према свим приједлозима у поступку одабира, без икаквих вањских утицаја,

4. да не постоје привредни субјекти са којима сам, као представник овога суда из члана 53. став 3. Закона о јавним набавкама, у сукобу интереса, нити постоји неко од мојих сродника из става 4. истог члана због којег би био у сукобу интереса у поступција јавне набавке за потребе овога суда.
У случају настанка околности које нарушавају или би могле нарушити моју објективност и непристрасност или угрозити начело избјегавања сукоба инереса, лично ћу затражити изузеће/искључења из поступка предметне јавне набавке.

Под моралном, материјалном и кривичном одговорношћу потврђујем све наведено те сам свјестан/на да ће у случају давања лажне изјаве и/или лажних података примјенити за то прописане казне и санкције
	У Основном суду у Теслићу дана_________________ године
____________________представник Основног суда у Теслићу у поступку јавне набавке
(име и презиме)

______________________

(потпис)




                                                                                                                           ПРИЛОГ 2
ПИСАНА ИЗЈАВА
У вези одредбе члана 52. став 10. Закона о јавним набавкама („Службени гласник БиХ“ број: 38/14 и 59/22)

Ја, нижепотписани​​​​​​​​​​​​​​_______________________________, са личном картом број:​​​​​​​​​​__________________ издатом од ______________________, у својству представника привредног друштва или обрта или сродне дјелатности__________________________________________

(Навести положај, назив привредног друштва или обрта или сродне дјелатности),
ИД Број:_______________, чије је сједиште се налази у _____________, на адреси______________________ као понуђач у поступку јавне набавке_____________________________________
              (навести тачан назив и врсту поступка јавне набавке),
а којег проводи уговорни орган_____________________, за који је осим директног споразума ) објављено обавјештење о јавној набавци, број: _________________ на порталу јавних набавки и у Службеном гласнику БиХ, број: __________, а у складу са чланом 52. став 10. Закона о јавним набавкама под пуном материјалном и кривичном одговорношћу,
ИЗЈАВЉУЈЕМ
1. Нисам понудио мито ниједном лицу укљученом у процес јавне набавке, у било којој фази процеса јавне набавке.

2. Нисам дао, нити обећао дар или неку другу повластицу службенику или одговорном лицу у уговорном органу, укључујући и страно службено лице или међународног службеника, у циљу обављања у оквиру службеног овлашћења, радње које не би требало да изврши, или се суздржава од вршења дјела које треба извршити он или неко ко посредује при таквом подмићивању службеног или одговорног лица.

3. Нисам дао или обећао дар или неку другу повластицу службенику или одговорном лицу у уговорном органу укључујући и страно службено лице или међународног службеника, у циљу да обави у оквиру свог службеног овлашћења, радње које не би требало да обавља или се суздржава од обављања радњи, које не треба извршити.

4. Нисам био укључен у било какве активности које за циљ имају корупцију у јавним набавкама.

5. Нисам учествовао у било каквој радњи која је за циљ имала корупцију у току предмета поступка јавне набавке.

Давањем ове изјаве, свјестан сам кривичне одговорности предвиђене за кривично дјело давање мита и друга кривична дјела против службене дужности и друге одговорне дужности утврђене у кривичним законима БиХ, као и тога да је ништав уговор о јавној набавци склопљен супротно одредбама члана 52. Закона о јавним набавкама.

Изјаву дао:____________________________

Мјесто и датум давања изјаве:________________________________

Печат и потпис надлежног органа:_______________________________    М.П.
                                                                                                                            ПРИЛОГ:3

ОБАВЈЕШТЕЊЕ
У вези одредбе члана 52. став 7. Закона о јавним набавкама („Службени гласник БиХ“ број: 38/14 и 59/22)

Представници у поступку јавне набавке Основног суда у Теслићу у смислу члана 52. Закона о јавним набавкама постписали су изјаву о непостојању сукоба интереса из става 6. истог члана па се јавност обавјештава да тренутно не постоје привредни субјекти са којима је неки од представника из члана 52. став 3. Закона о јавним набавкама или са њим повезане особе, у сукобу интереса.

Уколико дође до промјене листа таквих привредних субјеката биће без одгађања јавно објављена на интернет страници овога суда.

Основни суд у Теслићу
Дана______________године
                                                                                  ПРЕДСЈЕДНИЦА СУДА
                                                                                    _____________________

